懷舊一首
作者：周紫芝
朝代：宋

paragraphs: 三月既晦，維暮之春。
居我窮巷，門無雜賓。
誰與晤語，千載一人。
歌此好言，以侑清樽。
酌我春醪，載笑載欣。
言念我友，在彼彭門。
江濆之别，于今三年。
夐夐隻影，祗復自憐。
素書聿至，式慰我心。
蔚我嘉木，有鶯在林。
尚求其友，載好其音。
人而不如，有懷其愔。
何當言歸，昔盟是尋。
眷此二老，實爲蘭金。